
Pszichoedukációs tartalmak a közösségi médiában

Kulcsszavak: Közösségi média; Mentális egészség; Pszichoedukáció; Kommentelői attitűdök; TikTok
Kutatásomban a közösségi médiában megjelenő pszichoedukációs tartalmak közönségre gyakorolt hatásait vizsgálom, különös tekintettel a TikTok platformra. Kutatásom fő kérdései, hogy az említett tartalmak miként járulhatnak hozzá a mentális egészség támogatásához, és miként befolyásolják a felhasználók önismeretét, valamint a mentális problémák társadalmi megítélését. A vizsgálat során Magyarország mentális egészségügyi állapotát és az ellátórendszer helyzetét egyaránt feltérképeztem a pszichoedukációs tartalmak befogadásának társadalmi kontextusának megértéséért. Kiemelt figyelmet fordítottam a legnépszerűbb magyar pszichológus tartalomgyártók tevékenységének elemzésére, valamint a videóik kommentszekciójában megjelenő attitűdökre.
Dolgozatomban kevert módszertant alkalmaztam, amely kvalitatív és kvantitatív adatgyűjtési eszközöket egyaránt magában foglal. A kérdőíves felmérés a pszichológiai témájú tartalmak fogyasztására, azok hatásaira és a válaszadók mentális állapotára irányult. Emellett félig strukturált interjúkat készítettem pszichológus tartalomgyártókkal, amik által betekintést kaptam interjúalanyaim tartalomgyártási stratégiába és a szakmai hitelességük megőrzésének kihívásaiba. A kommentelemzés során négy fő attitűdcsoportot azonosítottam, amelyek a kíváncsiak, a visszajelzők, az érintettségi spektrumon elhelyezkedők és a „tudósok” kategóriáit alkotják.
Eredményeim rámutatnak arra, hogy a pszichoedukációs tartalmak jelentős szerepet játszhatnak a mentális egészséggel kapcsolatos ismeretek terjesztésében, a társadalmi stigmatizáció csökkentésében és az önismeret fejlesztésében. Ugyanakkor egyértelművé vált, hogy ezek a tartalmak nem helyettesíthetik a professzionális segítséget, mivel elsősorban edukációs és szórakoztató célokat szolgálnak. A kutatás továbbá rávilágított a hiteles szakmai jelenlét fontosságára a közösségi médiában, valamint arra, hogy az ilyen típusú tartalmak továbbfejlesztése és a digitális platformok hatékonyabb felhasználása új lehetőségeket nyithat a mentális egészség támogatásában.



